《春雪次韵 其一》
宋代·李正民

寒风初淅沥，密雪遽霏微。冷敌鹅黄酒，轻沾驼褐衣。

未教新柳展，且伴落梅飞。惟有翟廷尉，门前鸟雀稀。

作者简介：宋扬州人，字方叔。李定孙。徽宗政和二年进士。历官中书舍人。出为两浙、江西、湖南抚谕使，具奏官吏能否，民事冤抑，听陈诉，为申理。以奉使称职，除给事中、吏部侍郎。历江西路提刑，以徽猷阁待制知吉州，奉祠归。有《己酉航海记》、《大隐集》。